ROMÂNIA

JUDEŢUL SUCEAVA

PRIMÃRIA MUNICIPIULUI CÂMPULUNG MOLDOVENESC
DIRECŢIA TEHNICĂ ŞI URBANISM

RAPORT DE SPECIALITATE
la proiectul de hotărâre 

pentru aprobarea Regulamentului privind repartizarea și închirierea locuințelor nZEB plus pentru tineri, proprietate publică a Municipiului Câmpulung Moldovenesc

INIŢIATOR PROIECT DE HOTÃRÂRE: Primar, Negură Mihăiţă
Direcția tehnică și urbanism din cadrul Primăriei municipiului Câmpulung Moldovenesc, la proiectul de hotărâre, precizăm următoarele:
Municipiul Câmpulung Moldovenesc a implementat proiectul „Construire bloc de locuințe pentru tineri în municipiul Câmpulung Moldovenesc, județul Suceava”, finanțat prin Planul Național de Redresare și Reziliență – Componenta C10 „Fondul Local”, în baza Contractului de finanțare nr. 137344/06.12.2022.

A fost realizat un imobil cu P+3E, prin care a fost realizată o clădire de locuințe colective nZEB plus, în str. Ciprian Porumbescu, cuprinzând 12 locuințe, respectiv locuințe cu una, două și trei camere.

Obiectivul investiției îl reprezintă îmbunătățirea condițiilor de locuire pentru tinerii proveniți din comunități marginalizate și grupuri vulnerabile, precum și sprijinirea integrării sociale și economice a acestora prin asigurarea unor locuințe eficiente din punct de vedere energetic, realizate la standard nZEB plus.

Potrivit prevederilor Ghidului specific aprobat prin Ordinul ministrului dezvoltării, lucrărilor publice și administrației nr. 999/2022, repartizarea locuințelor construite în cadrul investiției se realizează pe baza unor criterii de eligibilitate și de prioritate stabilite de autoritatea administrației publice locale, cu respectarea criteriilor-cadru prevăzute în schema de finanțare, acestea putând fi adaptate la situația concretă existentă la nivel local.

În acest sens, ghidul de finanțare stabilește că beneficiarii locuințelor trebuie să îndeplinească, în mod cumulativ, următoarele condiții: să provină dintr-o comunitate marginalizată sau dintr-un grup vulnerabil, să aibă vârsta cuprinsă între 18 și 35 de ani, să realizeze un venit net pe membru de familie sub salariul mediu net lunar pe economie, să nu dețină și să nu fi deținut o locuință în proprietate și să locuiască în condiții de locuire precare ori supraaglomerate. Totodată, ghidul prevede, ca element de prioritizare, existența unuia sau a mai multor copii aflați în întreținerea solicitantului și care locuiesc în gospodărie.

Având în vedere finalizarea investiției și necesitatea stabilirii cadrului procedural pentru repartizarea și închirierea locuințelor realizate, se impune aprobarea Regulamentului privind repartizarea și închirierea locuințelor nZEB plus pentru tineri, proprietatea publică a Municipiului Câmpulung Moldovenesc, prin care sunt stabilite condițiile de eligibilitate, criteriile de ierarhizare, procedura de analiză a solicitărilor, modul de repartizare a locuințelor, precum și drepturile și obligațiile chiriașilor, cu respectarea prevederilor legislației în vigoare și a obligațiilor asumate prin contractul de finanțare.

Prin regulament au fost preluate criteriile de eligibilitate prevăzute în Ghidul specific și au fost stabilite criterii de ierarhizare adaptate situației existente la nivelul municipiului Câmpulung Moldovenesc, în vederea asigurării unui proces transparent, obiectiv și nediscriminatoriu de repartizare a locuințelor către persoanele care îndeplinesc condițiile de eligibilitate prevăzute de legislația în vigoare și de ghidul de finanțare.

Totodată, în vederea valorificării evidențelor existente la nivelul instituției și pentru respectarea principiului continuității în soluționarea solicitărilor de locuințe sociale, regulamentul prevede posibilitatea actualizării dosarelor depuse anterior pentru atribuirea unei locuințe sociale, fără pierderea vechimii cererii, prin completarea documentelor necesare verificării îndeplinirii condițiilor specifice aferente locuințelor nZEB plus.

Locuințele realizate în cadrul proiectului fac parte din proprietatea publică a Municipiului Câmpulung Moldovenesc, iar atribuirea acestora trebuie să se realizeze pe baza unor criterii obiective, transparente și verificabile, care să asigure respectarea destinației investiției, a condițiilor impuse prin finanțarea prin Planul Național de Redresare și Reziliență și a principiilor egalității de tratament, transparenței și nediscriminării.

Argumentele prezentate de inițiator sunt reale și pertinente.

Având în vedere cele expuse, proiectul de hotărâre este oportun, legal și necesar.

	Director executiv adjunct,

Compartiment spațiu locativ,

Pădure Karol




PAGE  
2

